Η **Δράση** ήταν φιλελεύθερο ελληνικό πολιτικό κόμμα. Ιδρύθηκε το 2009 από τον πρώην υπουργό Στέφανο Μάνο.

Η Δράση ήταν μέλος του Κόμματος της Συμμαχίας Φιλελευθέρων και Δημοκρατών για την Ευρώπη και την περίοδο 2013-2014 εκπροσωπήθηκε στο Ευρωπαϊκό Κοινοβούλιο στην ομάδα των Φιλελευθέρων και Δημοκρατών.

Το 2019 ανέστειλε τη λειτουργία του, προσχωρώντας στη Νέα Δημοκρατία.

Ιστορικό
--------

### Ίδρυση

Η Δράση ιδρύθηκε στις 17 Μαρτίου 2009 από τους πρώην υπουργούς των κυβερνήσεων της Νέας Δημοκρατίας Στέφανο Μάνο και Βασίλη Κοντογιαννόπουλο, και το Γιάννη Μπουτάρη, ενώ την ιδρυτική διακήρυξη του κόμματος υπογραφόταν από επιχειρηματίες, καθηγητές και ανθρώπους των γραμμάτων και των τεχνών. Το κόμμα θεωρήθηκε μετεξέλιξη των Φιλελευθέρων, παλαιότερου πολιτικού σχηματισμού που είχε ιδρύσει ο Μάνος.

### 2009-2012

Ο Στέφανος Μάνος
Το κόμμα συμμετείχε στις ευρωεκλογές του ίδιου έτους με το Στέφανο Μάνο να τίθεται επικεφαλής του ευρωψηφοδελτίου. Ωστόσο, δεν κατάφερε να εκπροσωπηθεί στο Ευρωπαϊκό Κοινοβούλιο, καθώς συγκέντρωσε 38.895 ψήφους (0,76%). Μετά τις ευρωεκλογές πραγματοποιήθηκε συνάντηση περίπου 400 μελών του κόμματος, στην οποία αποφασίστηκε η συνέχιση της λειτουργίας του. Παρόλα αυτά, ο Βασίλης Κοντογιαννόπουλος αποχώρησε από το κόμμα. Η Δράση δε συμμετείχε στις βουλευτικές εκλογές του 2009.

Το Φεβρουάριο του 2010 πραγματοποιήθηκε το 1ο (Ιδρυτικό) συνέδριο της Δράσης.

Τον Ιανουάριο του 2012 διεξήχθη το 2ο συνέδριο του κόμματος.

Τον Απρίλιο του ίδιου έτους, και ενόψει των εκλογών, ανακοινώθηκε η συνεργασία της Δράσης με τη Φιλελεύθερη Συμμαχία. Ο συνδυασμός των δύο κομμάτων έλαβε 114.094 ψήφους (1,80%) χωρίς να εκλέξει βουλευτές.

Ενόψει των επαναλήπτικών εκλογών του Ιουνίου η Δράση συμμετείχε σε διαβουλεύσεις για την εκλογική συνεργασία των φιλελεύθερων κομμάτων (Δημοκρατική Συμμαχία, Δημιουργία, ξανά!, Φιλελεύθερη Συμμαχία) και τελικά, συμφωνήθηκε η συγκρότηση του εκλογικού συνασπισμού «δημιουργία, ξανά!» με τη Δημιουργία, ξανά! και τη Φιλελεύθερη Συμμαχία. Επίσης, προσχώρησαν στο κόμμα διάφορες προσωπικότητες του φιλελεύθερου χώρου, όπως ο πρώην βουλευτής Κέρκυρας Νίκος Γεωργιάδης και η οικονομολόγος Αντιγόνη Λυμπεράκη. Στις εκλογές ο συνασπισμός έλαβε ποσοστό 1,59%, τερματίζοντας στην 8η θέση, πρώτο από τα κόμματα που έμειναν εκτός Βουλής.

Μετά τις εκλογές, ο Στέφανος Μάνος παραιτήθηκε από την ηγεσία της Δράσης. Λίγες ημέρες αργότερα, η Κεντρική Επιτροπή του κόμματος εξέλεξε πρόεδρο τον Αντύπα Καρίπογλου και αντιπρόεδρο την Αντιγόνη Λυμπεράκη, ενώ αποφάσισε και τη διεξαγωγή συνεδρίου.

Στις αρχές Δεκεμβρίου του ίδιου έτους πραγματοποιήθηκε το 3ο συνέδριο του κόμματος, το οποίο είχε ανοικτό χαρακτήρα. Στο συνέδριο αποφασίστηκε το άνοιγμα του κόμματος στο φιλελεύθερο μεταρρυθμιστικό χώρο και η διοργάνωση συνεδρίου το επόμενο έτος.

### 2012-2015

Το Μάιο του 2013 διεξήχθη το 4ο συνέδριο της Δράσης. Το παρόν, μεταξύ άλλων, έδωσαν ο επικεφαλής της Συμμαχίας Φιλελευθέρων και Δημοκρατών για την Ευρώπη Γκι Φερχόφστατ και ο ευρωβουλευτής Θεόδωρος Σκυλακάκης, ο οποίος είχε προσχωρήσει στο κόμμα πριν λίγους μήνες, η Αντιγόνη Λυμπεράκη και άλλες προσωπικότητες που δραστηριοποιούνται στον χώρο του φιλελευθερισμού. Το συνέδριο ενέκρινε αλλαγές στο καταστατικό και εξέλεξε τα μέλη της Κεντρικής Επιτροπής.

Ο Θεόδωρος Σκυλακάκης
Λίγες ημέρες αργότερα συνεκλήθη η Κεντρική Επιτροπή του κόμματος, η οποία εξέλεξε πρόεδρο το Θεόδωρο Σκυλακάκη με 70 ψήφους έναντι 22 της Αντιγόνης Λυμπεράκη και οκτώ του Αλέξανδρου Φιλιππίδη. Εξελέγησαν επίσης οι αντιπρόεδροι, ο γενικός γραμματέας και η διοικούσα επιτροπή του κόμματος.

Το Νοέμβριο του ίδιου έτους η Δράση έγινε επίσημα δεκτή στο Κόμμα Συμμαχίας Φιλελευθέρων και Δημοκρατών για την Ευρώπη.

Το Φεβρουάριο του 2014 πραγματοποιήθηκε το 3ο τακτικό συνέδριο της Δράσης. Το συνέδριο εξέλεξε τα νέα όργανα του κόμματος, ενώ ο Θεόδωρος Σκυλακάκης επανεξελέγη στη θέση του προέδρου. Το παρόν έδωσαν προσωπικότητες και από το φιλελεύθερο χώρο.

Τον Απρίλιο του ίδιου έτους, ενόψει των ευρωεκλογών, ανακοινώθηκε η ίδρυση του εκλογικού συνασπισμού Γέφυρες, από τη Δράση και τη Δημιουργία, ξανά!, με την υποστήριξη της Συμμαχίας Φιλελευθέρων και Δημοκρατών για την Ευρώπη. Οι Γέφυρες, με ποσοστό 0,91%, δεν κατάφεραν να εκλέξουν ευρωβουλευτή.

Μετά την εκλογική αποτυχία, αρκετά στελέχη του κόμματος, μεταξύ αυτών η αντιπρόεδρός της Αντιγόνη Λυμπεράκη, αποχώρησαν από τη Δράση, εντασσόμενοι στο Ποτάμι, ενώ το Νοέμβριο το κόμμα διοργάνωσε συνδιάσκεψη για την επικαιροποίηση των πολιτικών του θέσεων.

Τον Ιανουάριο του 2015, ενόψει των επερχόμενων βουλευτικών εκλογών του ίδιου μήνα, ανακοινώθηκε, σε κοινή συνέντευξη τύπου, η εκλογική στήριξη στο Ποτάμι με τη συμμετοχή στελεχών και μελών της Δράσης στα ψηφοδέλτια του δεύτερου. Η συνεργασία επαναλήφθηκε και στις πρόωρες εκλογές του Σεπτεμβρίου, με τον Θεόδωρο Σκυλακάκη να καταλαμβάνει μη εκλόγιμη θέση στο ψηφοδέλτιο Επικρατείας του Ποταμιού. Ωστόσο κανένα μέλος της Δράσης δεν εξελέγη βουλευτής.

### 2015-2019

Το Μάιο του 2016 διεξήχθη το 4ο τακτικό συνέδριο της Δράσης. Στο συνέδριο, εκτός των άλλων, παρευρέθηκαν και έλαβαν το λόγο ο πρόεδρος της Νέας Δημοκρατίας Κυριάκος Μητσοτάκης, ο επικεφαλής του Ποταμιού Σταύρος Θεοδωράκης και άλλα στελέχη του φιλελεύθερου μεταρρυθμιστικού χώρου. Το συνέδριο ενέκρινε αλλαγές στο Καταστατικό και εξέλεξε 50μελή Κεντρική Επιτροπή. Πρόεδρος επανεξελέγη ο Θόδωρος Σκυλακάκης.

Τον Ιανουάριο του 2017, έπειτα από συνάντηση του προεδρείου της Δράσης με τον πρόεδρο της Νέας Δημοκρατίας Κυριάκο Μητσοτάκη ανακοινώθηκε η σύμπραξη των δύο κομμάτων και η μελλοντική συνεργασία στις εκλογές, όποτε κι αν γίνουν αυτές. Στελέχη της Δράσης δημιούργησαν εντός της Νέας Δημοκρατίας μια "Ομάδα Δράσης για την άρση εμποδίων στην επιχειρηματικότητα, προσέλκυση επενδύσεων και προώθηση της εξωστρέφειας των μικρών και μεσαίων επιχειρήσεων".

Στις 24 Φεβρουαρίου 2019, η Κεντρική Επιτροπή της Δράσης αποφάσισε την αναστολή της δραστηριότητας του κόμματος ώστε να στηριχθεί η Νέα Δημοκρατία στις εκλογικές αναμετρήσεις του 2019.

Βασικές θέσεις
--------------

* Δημιουργία ενός μικρότερου, καλύτερου και πιο ευέλικτου κράτους
* Απλούστευση του φορολογικού κώδικα, χαμηλή φορολογία και νέος φοροεισπρακτικός μηχανισμός
* Καθιέρωση εγγυημένης Βασικής Εθνικής Σύνταξης (ΒΕΣ) για όλους τους πολίτες
* Μείωση στα εμπόδια απασχόλησης
* Χρηματοδότηση Τοπικής Αυτοδιοίκησης
* Αποκρατικοποιήσεις.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2009 | Στέφανος Μάνος | δε συμμετείχε | δε συμμετείχε | 0 / 300 | δε συμμετείχε |
| 2012 Ι | Στέφανος Μάνος | 114.094(με ΦΙ.ΣΥ.) | 1,80%(με ΦΙ.ΣΥ.) | 0 / 300 | 12ο κόμμαΕκτός Βουλής |
| 2012 ΙΙ | Στέφανος Μάνος | 98.061(δημιουργία, ξανά!) | 1,59%(δημιουργία, ξανά!) | 0 / 300 | 8ο κόμμαΕκτός Βουλής |
| 2015 I | Θόδωρος Σκυλακάκης | στήριξε Το Ποτάμι | στήριξε Το Ποτάμι | 0 / 300 | στήριξεΤο Ποτάμι |
| 2015 IΙ | Θόδωρος Σκυλακάκης | στήριξε Το Ποτάμι | στήριξε Το Ποτάμι | 0 / 300 | στήριξεΤο Ποτάμι |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 2009 | Στέφανος Μάνος | 38.895 | 0,76% | 0 / 22 | 9η | - |
| 2014 | Θόδωρος Σκυλακάκης | 51.738(Γέφυρες) | 0,91%(Γέφυρες) | 0 / 21 | 13η | - |

Διατελέσαντες πρόεδροι
----------------------

Οι διατελέσαντες πρόεδροι της Δράσης ήταν οι εξής:

| # | Πρόεδρος | Εικόνα | Θητεία |
| --- | --- | --- | --- |
| **1** |  | ΣτέφανοςΜάνος |  | 17 Μαρτίου 2009 | 3 Ιουλίου 2012 |
| **2** |  | ΑντύπαςΚαρίπογλου |  | 3 Ιουλίου 2012 | 1 Ιουνίου 2013 |
| **3** |  | ΘεόδωροςΣκυλακάκης |  | 1 Ιουνίου 2013 | 24 Φεβρουαρίου 2019 |

Παραπομπές
----------

1. ↑  Από τους «Ταύρους» στη ΝΔ: Η πολυκύμαντη ιστορία των φιλελεύθερων της Δράσης
2. ↑  Leader of liberal Drasi sees ND and PASOK disappearing
3. ↑  Το "κεντροαριστερό" Ποτάμι, γίνεται... νεοφιλελεύθερο
4. ↑  Κυριάκου με τη Δράση![*νεκρός σύνδεσμος*]
5. ↑  Το εκλογικό ακροατήριο της «Δράσης»
6. ↑  Από τους «Ταύρους» στη ΝΔ: Η πολυκύμαντη ιστορία των φιλελεύθερων της Δράσης
7. ↑  Η Δράση αναστέλλει τη δραστηριότητά της και στηρίζει τη ΝΔ
8. ↑  Αναλαμβάνουν Δράση με νέα πολιτική κίνηση
9. ↑  Νέος πολιτικός σχηματισμός με Κοντογιαννόπουλο, Μάνο και Μπουτάρη
10. ↑  Τη δημιουργία της «Δράσης» ανακοίνωσαν οι Στ.Μάνος και Βασ.Κοντογιαννόπουλος
11. ↑  Από τους «Ταύρους» στη ΝΔ: Η πολυκύμαντη ιστορία των φιλελεύθερων της Δράσης
12. ↑  Επικεφαλής του ευρωψηφοδελτίου της «Δράσης» ο Στ. Μάνος
13. ↑  Υπουργείο Εσωτερικών - Ευρωεκλογές 2009: Επίσημα αποτελέσματα
14. ↑  Η «Δράση» χωρίς Κοντογιαννόπουλο
15. ↑  Δεν κατεβαίνει στις εκλογές η «Δράση»
16. ↑  Κάνει συνέδριο ο Στ.Μάνος
17. ↑  «Δράση» και «Φιλελεύθερη Συμμαχία» κατεβαίνουν μαζί στις εκλογές
18. ↑  Υπουργείο Εσωτερικών - Εθνικές εκλογές Μαΐου 2012: Επίσημα αποτελέσματα
19. ↑  Κινήσεις συσπείρωσης στον νεοφιλελεύθερο χώρο
20. ↑  Ντ. Μπακογιάννη: «Οι πολιτικές δυνάμεις να αντιληφθούν την κρισιμότητα της κατάστασης»
21. ↑  Προς κοινή κάθοδο στις επόμενες εκλογές Μάνος-Μπακογιάννη
22. ↑  Θ. Τζήμερος: «H Δημιουργία Ξανά είναι ιδεολογικά κοντά στη Δράση»
23. ↑  Κοινή κάθοδο στις εκλογές ανακοινώνουν ΔΡΑΣΗ – ΔΗΜΙΟΥΡΓΙΑ ΞΑΝΑ
24. ↑  Μαζί στις εκλογές Στέφανος Μάνος και Θάνος Τζήμερος με στόχο τη Βουλή
25. ↑  Προσχώρηση πρώην βουλευτή Νίκου Γεωργιάδη στη ΔΡΑΣΗ
26. ↑  Αντιγόνη Λυμπεράκη:Η ακτιβίστρια ξαδέλφη της Ντόρας, στο ψηφοδέλτιο του Μάνου
27. ↑  Υπουργείο Εσωτερικών - Εθνικές εκλογές Ιουνίου 2012: Επίσημα αποτελέσματα
28. ↑  Παραιτήθηκε από την αρχηγία της «Δράσης» ο Στέφανος Μάνος
29. ↑  Παραίτηση Στ. Μάνου από την ηγεσία της Δράσης[*νεκρός σύνδεσμος*]
30. ↑  Νέος πρόεδρος της Δράσης ο Αντύπας Καρίπογλου
31. ↑  Δράση: Νέος πρόεδρος ο Αντύπας Καρίπογλου
32. ↑  Δράση: Με μεγάλη συμμετοχή το ανοιχτό συνέδριο[*νεκρός σύνδεσμος*]
33. ↑  Δράση: Ανοικτό Συνέδριο στις 25-26 Μαΐου
34. ↑  Δράση: Η νέα Κεντρική Επιτροπή[*νεκρός σύνδεσμος*]
35. ↑  Ο Θόδωρος Σκυλακάκης νέος Πρόεδρος της Δράσης
36. ↑  Νέος πρόεδρος της Δράσης ο Σκυλακάκης
37. ↑  Ο ευρωβουλευτής Θεόδωρος Σκυλακάκης νέος πρόεδρος της Δράσης
38. ↑  Στην οικογένεια των Ευρωπαίων Φιλελευθέρων η Δράση
39. ↑  Στις 22 και 23 Φεβρουαρίου το Τακτικό Συνέδριο της Δράσης
40. ↑  Συνέδριο "συνεργασιών" για τη Δράση
41. ↑  Δράση και Δημιουργία Ξανά ανακοίνωσαν τις «Γέφυρες» και υποψήφιους ευρωβουλευτές
42. ↑  Υπουργείο Εσωτερικών - Ευρωεκλογές 2014: Επίσημα αποτελέσματα
43. ↑  Στελέχη της Δράσης οδεύουν στο «Ποτάμι»
44. ↑  Οι «μικροί» κινούνται: Στελέχη της Δράσης οδεύουν προς το Ποτάμι
45. ↑  Συνδιάσκεψη θέσεων από τη «Δράση»
46. ↑  Εκλογική συνεργασία: Στα ψηφοδέλτια του «Ποταμιού» η «Δράση»
47. ↑  Στα ψηφοδέλτια του Ποταμιού η Δράση
48. ↑  Η Δράση στηρίζει το Ποτάμι στις εκλογές
49. ↑  Η Δράση στηρίζει το Ποτάμι στις εκλογές
50. ↑  Μητσοτάκης και Θεοδωράκης στο συνέδριο της «Δράσης»
51. ↑  Σε εξέλιξη το 4ο Συνέδριο της "Δράσης" με παρόντες Μητσοτάκη και Θεοδωράκη
52. ↑  Πρόεδρος της Δράσης επανεξελέγη ο Θ. Σκυλακάκης
53. ↑  Επανεξέλεγη πρόεδρος της Δράσης ο Θόδωρος Σκυλακάκης
54. ↑  Σύμπραξη της «Δράσης» με τη ΝΔ – Τι αναλαμβάνει ο Θ. Σκυλακάκης
55. ↑  Ανακοινώθηκε η συνεργασία ΝΔ-Δράσης - Τι δήλωσαν Μητσοτάκης - Σκυλακάκης
56. ↑  Η Δράση αναστέλλει τη δραστηριότητά της και στηρίζει τη ΝΔ
57. ↑  Η Δράση αναστέλλει κομματική δραστηριότητα και στηρίζει Μητσοτάκη

Εξωτερικοί σύνδεσμοι
--------------------

* Επίσημη ιστοσελίδα Αρχειοθετήθηκε 2014-12-27 στο Wayback Machine.